Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 571/14/6601	Banská Bystrica, 14.4.2015
EEČ : 2-45-82-2015

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodeným:
1.	XXXXX XXXXX 
	sídlo organizácie: XXXXX, 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 1 365,00 € 
b.	Peňažná suma určená na všeobecne prospešné účely: 40,00 € 
c.	Konkrétny adresát peňažnej sumy určenej na všeobecne prospešné účely: XXXXX 
d.	Suma odovzdaná štátu na peňažnú pomoc obetiam trestnej činnosti: 40,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom KR PZ v Banskej Bystrici pod spisovou značkou KRP-90/Ž-BB-BB-2014.
v obci Slovenská Ľupča, okr. Banská Bystrica v budove XXXXX som ako nájomca XXXXX neoprávnene odoberal elektrickú energiu, v dobe od začatia nájmu v uvedenom byte a to od 01.06.2011 do 24.11.2014, pričom elektrina bola do uvedeného bytu napojená použitím izolovaného jednožilového hliníkového drôtu, ktorý bol priamo napojený k 16 ampérovému ističu v elektrorozvodnej skrini na prízemí budovy, pričom elektrickú energiu som využíval v domácnosti na prevádzku bežných domácich elektrospotrebičov a to zásobník na elektrický ohrev teplej vody (boiler), chladnička, mikrovlnná rúra, rýchlovarna kanvica, dvojplatničkový elektrický varič, TV prijímač, digitálny prijímač TV signálu a osobný počítač, pričom k neoprávnenému zásahu do elektrorozvodnej skrine som sa nepriznal, ale vedel som o ňom a  aj napriek tomu som elektrinu v uvedenej dobe neoprávnene odoberal, pričom tento trestný čin som spáchal na veci, ktorej odber podlieha spoplatneniu na základe osobitného predpisu, čím poškodenej organizácii XXXXX som spôsobil škodu vo výške 1.365,- Eur s DPH, ktorá bola poškodenou organizáciou vyčíslená v zmysle Vyhlášky Ministerstva hospodárstva SR č. 292/2012 Z.z., ktorou sa ustanovuje spôsob výpočtu škody spôsobenej neoprávneným odberom elektriny

Odôvodnenie: 
	Obvinený je stíhaný na skutkovom základe ako je uvedené vo výrokovej časti tohto uznesenia. 

V zmysle ust. § 220 ods. 1 Tr. por.  v konaní o  prečine, ktorého horná hranica neprevyšuje päť rokov, môže prokurátor so súhlasom obvineného a poškodeného  rozhodnúť o schválení zmieru a zastaviť trestné stíhanie, ak obvinený:

a/  vyhlási, že spáchal skutok, za ktorý je stíhaný, a nie sú odôvodnené 
     pochybnosti o tom,  že jeho vyhlásenie bolo vykonané slobodne, vážne 
     a určito,

b/ nahradil škodu, pokiaľ bola činom spôsobená, alebo urobil iné opatrenia na 
    náhradu škody, alebo inak odstránil ujmu vzniknutú trestným činom, a

c/ zloží na účet súdu a v prípravnom konaní na účet prokuratúry peňažnú 
    sumu určenú konkrétnemu adresátovi na všeobecne prospešné účely, 
    a táto peňažná suma nie je zrejme neprimeraná závažnosti spáchaného 
    trestného činu a vzhľadom na povahu a závažnosť spáchaného činu, na 
    mieru akou bol trestným činom dotknutý verejný záujem, na osobu 
    obvineného a na jeho osobné a majetkové pomery považuje takýto spôsob 
    rozhodnutia za dostačujúci.   

Preskúmaním príslušného spisového materiálu som zistil, že v predmetnej veci sa koná o trestnom čine, na ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Tr. por. 

	Obvinený a poškodený s takýmto postupom vyslovili súhlas. Obvinený slobodne a vážne súhlasil, že spáchal skutok, za ktorý je stíhaný a nahradil celú spôsobenú škodu.

	Obvinený s poškodeným uzavreli zmier.

	Obvinený vo vzťahu k poškodenému XXXXX uhradil jeho nárok na náhradu škody v tomto tr. konaní vo výške 1.365,- Eur a to prostredníctvom bankového prevodu na účet spoločnosti XXXXX dňa 23.03.2015 a inak ujmu vzniknutú spáchaným skutkom odstránil tým, že prejavil ľútosť nad spáchaným prečinom a za svoje konanie sa splnomocnencovi poškodenej strany v rámci mediačného konania ospravedlnil. Toto potvrdil aj zástupca poškodeného. 

Obvinený XXXXX, nar. XXXXX, dňa 23.03.2015 vložil formou poštového peňažného poukazu na účet Okresnej prokuratúry v Banskej Bystrici, č. účtu 7000165659/8180, VS-57114, KS-0558, vedený v Štátnej pokladnici Bratislava peňažnú sumu určenú na všeobecne prospešné účely v zmysle § 220 ods. 1 písm. c) Tr.por. vo výške 80  Eur. 

Obvinený stanovil za adresáta peňažnej sumy určenej na všeobecne prospešné účely v zmysle § 224 Tr.por.: XXXXX

Z uvedenej peňažnej sumy patrí štátu na peňažnú pomoc poškodeným trestnými činmi v zmysle § 224 ods. 2 Tr.por.  50% z uvedenej sumy, t.j. 40 € a ďalších 50% z uvedenej sumy, t.j. 40 € adresátovi:                                                                                    
XXXXX

	Podľa § 215 ods. 1 písm. f) Tr. por. prokurátor zastaví trestné stíhanie, ak sa schválil zmier medzi obvineným a poškodeným. 

	Keďže boli splnené všetky podmienky na schválenie zmieru a zastavenie trestného stíhania, a s prihliadnutím na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a jeho osobné pomery, som dospel k záveru, že takýto spôsob rozhodnutia je postačujúci a preto som rozhodol tak, ako je vyššie uvedené.

Poučenie: 
Poučenie : Proti tomuto rozhodnutiu sťažnosť nie je prípustná.

JUDr. Martin Králik
prokurátor